Lavuratori istoric dals frars Giger a Schnaus
Il museum dal lavuratori da criecs en Surselva

Purtret
Il lavuratori mecanic dals frars Giger è il lieu da producziun original dals uschenumnads criecs da Schnaus. En ina furma levamain adattada vegnan quels duvrads anc oz en il Butan ed en Bolivia. Ils criecs alpins – che pon arar la terra en in'unica tratga – èn vegnids producids a partir da l'onn 1877 durant bundant in tschientaner. 

Gist sco l'invenziun dals criecs deriva il lavuratori cun fravgia dal construider da resgias e da mulins Arnold Giger (1843-1908). Ina roda d'aua en l'aual da Siat metta en moviment las maschinas dal lavuratori. Sur ina suga d'atschal d'ina lunghezza da 156 meters fa ella ir il mecanissem a tschinta en il lavuratori. Qua tras ha il lavuratori, che vegn tgirà oz dals sutbiadis dad Arnold Giger, l'unica roda d'aua cun transmissiun a suga en Svizra.